Tusindvis af naturelskere har indfundet sig til Naturmødet i Hirtshals. Midt i det hele har Danmarks Naturfredningsforening placeret en ulv. Det er en udstoppet en af slagsen, og den er det helt store trækplaster - blandt andet da Hirtshals Ældrecenter kommer forbi. - Er den så stor, siger 96-årige Karen Nielsen og klapper ulven, som hun ser for første gang i sit liv. Natasia Nielsen og Simone Andersen fra Hjørring Ungdomsskole kan næsten ikke få armene ned. - Vi har aldrig set en ulv før og troede ikke den var så stor. Mere som en ræv, siger de. Det er Danmarks Naturforening, der har valgt at sætte fokus på ulven. - Vi ved godt, at det er en politisk hvepserede vi stikker hænderne ned i, men det er godt med en debat, siger Thomas Neumann, naturvejleder, Dansk Naturforening. Tilde Marie Voldstedlund på fire år er ikke bange for at røre ved ulven, der oprindeligt kommer fra Sverige. - Den er sød, siger hun.

Referat:
Det er ikke kun politikere og naturforkæmpere, der er til stede ved Naturmødet. Også en ulv har sneget sig til Hirtshals.